[{"text_idx": "#000012", "text": "Awdur, ieithydd ac athro a gafodd ei eni yn Punjab, Pacistan, yw Hammad Rind. Mae\u2019n perfformio\u2019n rheolaidd mewn digwyddiadau meic agored a pherfformio barddoniaeth lleol, ac yn enwedig y llwyfan BAME, \u2018Where I\u2019m Coming From\u2019."}, {"text_idx": "#000013", "text": "Mae\u2019r syniad o iaith fel dyfais naratif rymus a chyfrwng cyfathrebu o ddiddordeb mawr iddo. Mae\u2019n gallu siarad wyth iaith a hanner, gan gynnwys Wrdw, Pwnjabeg, Hindi, Perseg, Twrceg, Eidaleg a Ffrangeg, ac mae\u2019n ymgorffori elfennau o\u2019r ieithoedd gwahanol hyn yn ei waith."}, {"text_idx": "#000014", "text": "Mae ei nofel gyntaf, Four Dervishes, sef dychan cymdeithasol wedi\u2019i seilio ar dastan gan Amir Khosrow, y bardd Persiaidd, a\u2019r dychan hwnnw\u2019n cynnwys elfennau o realaeth hudol, wedi ennyn cryn ddiddordeb ac ar hyn o bryd mae\u2019n chwilio am y cyhoeddwr iawn iddo."}, {"text_idx": "#000016", "text": "Bydd Hammad Rind yn defnyddio cyllid Rhoi Llwyfan i Awduron a Gaiff eu Tangynrychioli i gynnal cyfres o weithdai ysgrifennu a darlunio i blant o gefndiroedd pobl dduon, Asiaidd a lleiafrifoedd ethnig, gyda\u2019r nod o ddathlu amrywiaeth ardal amlddiwylliannol Grangetown."}, {"text_idx": "#000017", "text": "Bydd Hammad yn gweithio gyda Charlotte Brown ac Adeola Dewis i gynnal gweithdai a fydd yn rhoi cymorth arbenigol a phrofiad ar y cyd i bobl sy\u2019n siarad Wrdw, Pwnjabeg a Hindi, a chymunedau Affro-Garibi\u0308aidd. Bydd y sesiynau\u2019n agored i bobl o bob cefndir ethnig, gan gynnwys y rheini sy\u2019n eu hystyried eu hunain yn Gymry neu\u2019n Brydeinwyr."}, {"text_idx": "#000018", "text": "Bydd y gweithdai\u2019n canolbwyntio ar bethau sy\u2019n ysgogi plant i ysgrifennu, gan roi amser a chymorth iddynt feddwl am eu hanesion ac adrodd eu straeon eu hunain yn eu mamiaith. Byddant wedyn yn cael eu hannog i rannu\u2019r hyn maent wedi\u2019i greu a\u0302\u2019r grw\u0302p."}, {"text_idx": "#000019", "text": "Bydd Hammad yn cwblhau\u2019r prosiect drwy ysgrifennu stori sy\u2019n targedu plant o gefndiroedd pobl dduon, Asiaidd a lleiafrifoedd ethnig. Bydd y stori hon, ynghyd a\u0302 detholiad o ysgrifennu\u2019r plant, i\u2019w gweld yn Sw\u0302 Grangetown."}, {"text_idx": "#000020", "text": "Bydd y prosiect yn gyfle i Hammad ymdrwytho mewn diwylliant ysgrifennu, gan ddatblygu ei broffil ei hun yn y gymuned leol ac yn y diwydiannau creadigol. Bydd hefyd yn fodd iddo fireinio ei sgiliau ysgrifennu ei hun a chyflawni\u2019i uchelgais o ddod yn awdur cyhoeddedig llyfrau a\u0302 darluniau i blant."}, {"text_idx": "#000023", "text": "Beth ydych chi\u2019n gobeithio\u2019i gyflawni drwy\u2019r prosiect hwn?"}, {"text_idx": "#000024", "text": "\u201cHelpu i feithrin creadigrwydd a chynrychiolaeth ddiwylliannol sy\u2019n croestorri ymhlith grwpiau BAME yn ardaloedd Grangetown a chanol dinas Caerdydd.\u201d"}, {"text_idx": "#000025", "text": "Pa effaith yn eich barn chi a gaiff y cyfle ar eich gyrfa fel awdur/artist?"}, {"text_idx": "#000026", "text": "\u201cBydd yn fy helpu i ymdrwytho yn y diwylliant ysgrifennu a datblygu fy enw yn y gymuned leol ac yn y diwydiannau creadigol. Bydd hefyd yn fodd imi fireinio fy sgiliau ysgrifennu, gan fy helpu gyda fy uchelgais o ddod yn awdur cyhoeddedig llyfrau a\u0302 darluniau i blant.\u201d"}, {"text_idx": "#000027", "text": "Telerau ac Amodau Llenyddiaeth Cymru"}]